АҞӘА, ажьырныҳәа 11 – Sputnik, Бадраҟ Аҩӡба. Баҭал Чежьиа игәҭакуп Шәача абоксертә шоу аҽалархәра. Апрофессионалтә бокс ахәылԥаз мҩаԥысраны иҟоуп жәабран 3 рзы, Шәача. Абри атәы ҳзеиҭеиҳәеит Аԥсны апрофессионалтә бокс Афедерациа апрезидент Альберт Карди оглы.
"Сара уажәы апромоутерцәеи аменеджерцәеи рацәажәара саҿуп Баҭал ашоу далахәхарц азы. Макьаназ еилкаам ицеисараны иҟоу дызусҭо", — иҳәеит иара.
Альберт Карди оглы иазгәеиҭеит аиҿцәажәарақәа амчыбжь анҵәамҭаз ишхыркәшахо.
"Баҭал еисо ареитинг ала далысхуеит, избанзар уи аҵакы амоуп. Баҭал аиааира игар иреитинг еиҳа иҳаракхоит", — иҳәеит Альберт Карди оглы.
Шәачатәи ашоу аҟны еиҳа ихадоу қәгылараны иҟалараны иазыԥшуп урыстәылатәи абоксер Мурат Гассиеви кубатәи абоксер Иуниер Дортикоси реиндаҭлара.
Мурат Гассиев —25 қәгылара мҩаԥигахьеит, урҭ рҟынтәи 18 нокаут ала ихиркәшахьеит. Иоура — 192 см, икапан — 90 кг.
Иуниер Дортикос —22 қәгылара мҩаԥигахьеит, урҭ рҟынтәи 21 нокаут ала ихиркәшахьеит.